Jun qꞌij atoq qatzꞌamon bꞌey chin ngojbꞌeqaqa ri apeꞌ ekꞌo ndikibꞌen orar,
pa qabꞌey xel pe chiqakꞌulik jun xten loqꞌon samajel,
ri kꞌo jun itzel espíritu pa rukꞌaslen ri rubꞌanun chare chi nditiker ndubꞌij ri ndikiqꞌasaj ri wineq pa kikꞌaslen.
Y kꞌiy méra ndikichꞌek ri rajaw chirij roma ri nditiker ndubꞌen.
Ri xten riꞌ roqan pe ri Pablo y roj roqan roj,
y ndisikꞌiyaj chubꞌixik:
Re achiꞌaꞌ reꞌ,
erusamajelaꞌ ri nimalej ruqꞌij Dios,
y ndikitzijoj chiwa ri bꞌey chin ndiwil kolotajik,
ndichajeꞌ.
Y kꞌiy qꞌij keriꞌ xubꞌanalaꞌ,
pero jun qꞌij ri Pablo ma xukachꞌ chi ta,
romariꞌ xuyaꞌ vuelta,
y kereꞌ xubꞌij chare ri itzel espíritu:
¡Pa rubꞌiꞌ ri Jesucristo nibꞌij chawa chi katel e pa rukꞌaslen re xten reꞌ!
Y ja atoq riꞌ ri itzel espíritu xel e.
Atoq ri erajaw ri xten xkiyaꞌ cuenta chare chi maneq chik méra ndikichꞌek chirij,
xekitzꞌen ri Pablo y ri Silas,
y ekijororen xekikꞌuaj chikiwech ri ngeqꞌaton tzij pa tinamit.
Y atoq xebꞌekiyaꞌ chikiwech ri ngeqꞌaton tzij,
kereꞌ xkibꞌij:
Re achiꞌaꞌ reꞌ,
xa e-israelitas y ngekiyek ri wineq pa qatinamit.
Ndikikꞌut chikiwech ri qawinaqul jalajaj teq achike ri ma utz ta chin ndiqataqij y ndiqabꞌen,
porque roj,
roj wineq aj Roma,
xechajeꞌ.
Ri wineq chin ri tinamit xeyakatej chikij ri Pablo y ri Silas,
y atoq ri ngeqꞌaton tzij kixilon chi e ri kitziaq ri Pablo y ri Silas chikij,
xekiteq chin ngejichꞌex chare xikꞌaꞌy.
Atoq santienta xejichꞌex yan,
xetzꞌapix pa cheꞌ,
y xbꞌan mandar chare ri chajinel chin ri cheꞌ chi keruchajij utz-utz.
Y roma keriꞌ xbꞌan mandar chare ri chajinel,
hasta ri más nej apu chupan ri cheꞌ xebꞌeruyaꞌ ri Pablo y ri Silas,
y ri kaqen xeruqꞌoqꞌoj kan chupan tzꞌalen teq cheꞌ ri ndibꞌix cepo chare.
Pero pa nikꞌaj aqꞌaꞌ laꞌeq,
ri Pablo y ri Silas ndikibꞌen orar y ngebꞌixan ndikiyaꞌ ruqꞌij ri Dios,
y ri chꞌaqa chik ri etzꞌapel pa cheꞌ ngekakꞌaxaj.
Kꞌateꞌ ruwech,
xbꞌanatej jun nim kobꞌraqen,
y ri ruxeꞌ ri jay apeꞌ etzꞌapel ri Pablo y ri Silas xselon.
Y ja paqiꞌ xejaqatej ri puertas chin ri cheꞌ,
y ri cadenas ri achoq chake eximon konojel ri etzꞌapel pa cheꞌ xequpitej.
Atoq xtzoropitej ruwech ri chajinel chin ri cheꞌ,
y xutzꞌet chi ri puertas chin ri cheꞌ ejaqel,
xunojij chi konojel ri etzꞌapel pa cheꞌ xeꞌanimej yan,
romariꞌ xrelesaj e ri respáda y ja ndukamisaj qa riꞌ.
Pero ri Pablo xsikꞌin pe chubꞌixik chare:
¡Ma takamisaj awiꞌ!
Porque nixta jun animajneq,
y roj qonojel rojkꞌo waweꞌ.
Ja atoq riꞌ ri chajinel chin ri cheꞌ xubꞌij chi tikꞌan pe jun lámpara chare,
y juꞌanin xok apu pa cheꞌ.
Santienta ndibꞌarbꞌot rikꞌin xibꞌriꞌil,
xbꞌexukeꞌ chikiwech ri Pablo y ri Silas.
Y xerelesaj pe saqil y kereꞌ xubꞌij chake:
¡Nimalej teq kiqꞌij achiꞌaꞌ!
¿Achike ndikꞌatzin nibꞌen chin niwil nukolotajik?
xchajeꞌ.
Y ri Pablo y ri Silas xkibꞌij:
Tataqij ri Ajaw Jesús pa awánima y ngakolotej rat,
y keriꞌ chuqaꞌ ri ekꞌo pa awachoch,
xechajeꞌ.
Xkitzijoj ri rutzij ri Dios chare ri chajinel y chake konojel ri aj pa rachoch.
Ja hora riꞌ chin ri aqꞌaꞌ,
ri chajinel xuchꞌajlaꞌ ri kisokotajik ri Pablo y ri Silas,
y xbꞌan bautizar ri chajinel y konojel ri aj pa rachoch.
Xerukꞌuaj ri Pablo y ri Bernabé chirachoch y xuyaꞌ jun rutzaꞌ kiway.
Rijaꞌ ndikikot junan kikꞌin ri aj pa rachoch,
roma xkitaqij ri Dios.
Atoq xseqresan pe,
ri ngeqꞌaton tzij pa tinamit xekiteq justisaꞌ chin xbꞌekibꞌij chare ri chajinel chin ri cheꞌ chi kerusoqꞌopij e ri Pablo y ri Silas.
Y ri chajinel kereꞌ xubꞌij chare ri Pablo:
Ri ngeqꞌaton tzij pa qatinamit kibꞌanun pe mandar chuwa chi ngixinsoqꞌopij e.
Wokami kixbꞌiyin,
y rikꞌin uxlanen pa iwánima titzꞌamaꞌ ibꞌey.
Pero ri Pablo kereꞌ rubꞌixik xutzolij e chake:
Ri ngeqꞌaton tzij xkibꞌen mandar chi xojichꞌex chikiwech ri tinamit y nixta xkitzꞌet si kꞌo qamak o naq,
y ma xe ta riꞌ,
roj maske roj wineq aj Roma,
xojkiyaꞌ pa cheꞌ.
¿Y wokami chilaqꞌel ndikajoꞌ ngojkiteq jukꞌan?
Ma utz ta chi keriꞌ ndibꞌan chaqe.
Romariꞌ,
tibꞌij chake chi kepuꞌun rejeꞌ y qojkelesaj e,
xchajeꞌ ri Pablo.
Ri justisaꞌ xbꞌekibꞌij chake ri ngeqꞌaton tzij nojel ri xubꞌij e ri Pablo,
y atoq ri ngeqꞌaton tzij xkakꞌaxaj chi ri Pablo y ri Silas ewineq aj Roma,
xkixibꞌij qa kiꞌ.
Xkitzꞌen bꞌey,
xebꞌeqaqa pa cheꞌ apeꞌ ekꞌo ri Pablo y ri Silas y xkikꞌutuj kamelal chake chi kekikuyuꞌ.
Xekelesaj e saqil chin ri cheꞌ,
y xkikꞌutuj chake chi tikiyaꞌ kan ri tinamit.
Atoq ri Pablo y ri Silas eꞌeleneq chi e pa cheꞌ,
xebꞌa chirachoch ri Lidia chikitzꞌetik ri hermanos chin xkibꞌochiꞌij kan kánima y kꞌateriꞌ xebꞌa.